Jesúsbara mawũãsia: Mʉã wãrĩnu marãã jaraya: Ovejarãne kꞌorrata nʉmʉ maẽ puertadꞌe edꞌa wãbʉrʉ ẽãrã, awuarabʉrʉ jãpe wãrĩze edꞌa wãbʉrʉra nezrʉgamiã.
Mawũãmina puertadꞌe edꞌa wãbʉrʉra ovejarã akʉbaria.
Puerta jʉ̃ã bꞌʉbara maʉ̃ edꞌa wãmarẽã ewabaria, ovejarãbara izhi nemirã ũrĩkꞌawua bꞌea, izhi ovejarã trʉ̃ jara ãĩ jʉre edebaria.
Aramaʉ̃ne izhi ovejarã jõma ãĩ zebigape ãzhi naa wãbaria, mawũẽ ovejarã izhi kꞌaidꞌu wãbada izhi nemita ũrĩkꞌawua bꞌeba.
Mawũãmina ũdudꞌakꞌara pẽwãna ẽã, awuarabʉrʉ maʉ̃ kꞌareara merũ wãẽba panʉã ũdudꞌakꞌa nemirã ũrĩnakꞌaba.
Jesúsbara mawũã ne jarakꞌasia, mawũãmina ãzhara kꞌawuadꞌa ẽbasia kꞌãrẽta jara krĩñabʉrʉra.
Jesúra bigaua izhidꞌerã akʉira
Mawũẽ Jesúsbara wakusa mawũãsia: Mʉã wãrĩnu marãã jaraya: Mʉta puerta ovejarãneã.
Jõma mʉ nawedꞌa zedꞌapeadꞌara nezrʉgamiãta bꞌea, mawũẽ ãzhi bedꞌeara ũrĩna ẽbasia mʉrẽta bꞌebara.
Mʉta puerta. Mʉneba edꞌa wãbʉrʉra ẽdrʉya. Aramaʉ̃ne adu-a bꞌaya mʉã bia erunʉmʉba.
Nezrʉgamiã zebaria nezrʉgaita, zhãrã beaita, zhãrã jõbiita. Mawũãmina mʉrã zesia Daizeze ũme bꞌai jõ ẽãta adꞌuba erubꞌeamarẽã.
Mʉrã bigaua ovejarã akʉira. Ovejarã akʉita bigaura beubaria ovejarã kꞌarea.
Mawũãmina pagꞌa bꞌʉkꞌãrĩnata ovejarã akʉbari ẽãbara ovejarã izhidꞌe ẽbaera usa pã zebʉrʉta ũdubʉrʉdꞌera ovejarã ãmaẽkua wãẽba wãbaria, mawũẽ usa pãbara ovejarã kꞌa jãrãzoabibaria.
Pagꞌa bꞌʉkꞌãrĩnarã mawũã wãẽba wãbaria, plata kꞌarea nʉmʉ baera sopua ẽã ovejarã kꞌarea.
Mʉrã ovejarã akʉira bigaudꞌeba ũdukꞌawua bꞌʉa mʉ ovejarã, mʉrẽta bꞌebidꞌa mʉrã ũdukꞌawua bꞌea.
Aramaʉ̃ kĩrãkꞌa mʉ Zezebara mʉrã ũdukꞌawua bꞌʉa, mʉ Zezera mʉãbidꞌa ũdukꞌawua bꞌʉa. Mʉrã beuya ovejarã kꞌarea.
Mʉã dewara erubꞌʉa ovejarã naʉ̃ kꞌorradꞌebema ẽãta. Maʉ̃rãsidꞌa mʉãrã wei baraba maʉ̃rãbara mʉ bedꞌeara ũrĩnaña. Aramaʉ̃ne ãba duaneña, ãzhi akʉbarira abꞌa bꞌaya.
Mʉ Zezebara mʉrã kʉãgꞌa mʉrã beui baera wakusa piradrʉita.
Mʉrã miõba beadꞌa ẽã, awuarabʉrʉ mʉrã mʉzhi biaba beuya. Mʉãrã erubꞌʉa beui zareara, mʉãrã erubꞌʉa wakusa piradrʉi zareara. Maʉ̃ta omarẽã jarasia mʉ Zezeba.
Judíorã wakusa krĩcha abꞌarika zedꞌa ẽbasia maʉ̃ bedꞌeaba.
Ãzhirãnebema biobara mawũãsidꞌa: Jaiba erunʉmʉba kĩrãne bꞌʉ ẽã. ¿Maʉ̃ba izhi bedꞌeara kꞌãrẽã ũrĩnaĩpe?
Waya awʉrʉrãbara mawũãsidꞌa: Mawũãrã bedꞌea ẽã jaiba erunʉmʉrã. ¿Jaibara ne ũdubiga bꞌeika daʉbꞌerrea bꞌera?